บจ.ระดมทุนมี.ค.8พันล้าน
เดือน มี.ค. 2555 บจ.ระดมทุนเพิ่ม 8,195.38 ล้านบาท ไทยรีกวาดไปถึงเกือบ 7,000 ล้านบาท คาดไตรมาส 2 ปีนี้แห่ตุนเงินคึกคัก
16 เม.ย. 2555

เดือน มี.ค. 2555 บจ.ระดมทุนเพิ่ม 8,195.38 ล้านบาท ไทยรีกวาดไปถึงเกือบ 7,000 ล้านบาท คาดไตรมาส 2 ปีนี้แห่ตุนเงินคึกคัก
รายงานจากตลาดหลักทรัพย์แห่งประเทศไทย (ตลท.) เปิดเผยว่า ในช่วงเดือน มี.ค.ที่ผ่านมา มีบริษัทจดทะเบียน (บจ.) จำนวน 30 แห่ง ที่ระดมทุนเพิ่มจากตลาดหลักทรัพย์ผ่านการเสนอขายหุ้นเพิ่มทุนให้กับผู้ถือหุ้นเดิม (RO) การเพิ่มทุนแบบเฉพาะเจาะจง (PP) การเพิ่มทุนเพื่อเสนอขายให้ประชาชน (PO) และการใช้สิทธิใบสำคัญแสดงสิทธิเพื่อซื้อหุ้นสามัญ (วอร์แรนต์) รวมมูลค่าระดมทุนทั้งสิ้น 8,195.38 ล้านบาท 
ทั้งนี้ แบ่งเป็น บจ.ในตลาดหลักทรัพย์ (SET) จำนวน 25 บริษัท มีมูลค่าระดมทุนรวม 8,114.03 ล้านบาท และเป็น บจ.ในตลาดเอ็ม เอ ไอ (mai) จำนวน 5 บริษัท มีมูลค่าระดมทุนรวม 81.35 ล้านบาท อย่างไรก็ตาม มูลค่าการระดมทุนดังกล่าวยังไม่รวมเม็ดเงินใหม่ที่เกิดขึ้นจริงจากการแลกหุ้น การแปลงสภาพจากเจ้าหนี้เป็นเจ้าของ การปันผลเป็นหุ้น และการเพิ่มทุนของกองทุนอสังหาริมทรัพย์
สำหรับบริษัทที่มีมูลค่าระดมทุนสูงสุด คือ บริษัท ไทยรับประกันภัยต่อ (THRE) มีมูลค่าการระดมทุนรวม 6,975.41 ล้านบาท โดยบริษัทมีวัตถุประสงค์ในการนำเงินไปเพิ่มส่วนของผู้ถือหุ้น (ส่วนทุน) ให้สูงขึ้น เพื่อให้มีความเพียงพอต่อการดำเนินธุรกิจ และสร้างความแข็งแกร่งทางการเงิน หลังจากที่ได้รับผลกระทบจากภาวะน้ำท่วม รองลงมา คือ บริษัท เจ มาร์ท (JMART) มีมูลค่าระดมทุน 317.45 ล้านบาท และบริษัท แกรนด์ แอสเสท โฮเทลส์ แอนด์ พรอพเพอร์ตี้ (GRAND)
ด้าน ปวีณา ศรีโพธิ์ทอง ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลท. กล่าวว่า แนวโน้มการระดมทุนในตลาดหลักทรัพย์ช่วงไตรมาส 2 ปีนี้ คาดว่าจะสูงกว่าไตรมาสแรกปีนี้มาก เนื่องจากมีบริษัทที่เตรียมจะเสนอขายหุ้นต่อประชาชนทั่วไปครั้งแรก (ไอพีโอ) อย่างน้อย 2 บริษัท ซึ่งทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติแบบแสดงรายการข้อมูล (ไฟลิง) แล้ว และยังมีบริษัทที่อยู่ระหว่างการพิจารณาอีก 11 บริษัท จากช่วงไตรมาสแรกปีนี้มีหุ้นไอพีโอเข้ามาจดทะเบียนเพียง 1 บริษัท
นอกจากนี้ ยังมี บจ.ที่มีแผนเพิ่มทุนและอยู่ระหว่างการขออนุมัติจากที่ประชุมผู้ถือหุ้นในเดือน เม.ย.นี้ รวมมูลค่าระดมทุนประมาณ 47,255 ล้านบาท ซึ่งส่วนหนึ่งเป็นเพราะภาวะตลาดหุ้นไทยค่อนข้างดี ทำให้บริษัทสนใจระดมทุนเพิ่มเติมมากขึ้น เพราะสามารถกำหนดราคาเสนอขายหุ้นในระดับสูงได้ ขณะเดียวกันคาดว่าในปีนี้จะมีกองทุนอสังหาริมทรัพย์เข้ามาจดทะเบียนในตลาดหลักทรัพย์ประมาณ 10 กองทุน ซึ่งเพิ่มขึ้นจากปี 2554 ที่มีเข้ามาเพียง 6 กองทุน